Pr Karmen Joller

Sotsiaalminister

 31.07.2025

KIRJALIK KÜSIMUS

**Erihoolekande muudatused**

Lugupeetud sotsiaalminister

Valitsus on kavandamas muudatust, mille kohaselt antakse erihoolekandeteenuste korraldamise ja rahastamise ülesanded üle kohalikele omavalitsustele. Tegemist on olulise süsteemse muudatusega, millel on otsene mõju teenuste kättesaadavusele ja kvaliteedile kogu riigis.

Erihoolekandeteenused on oma olemuselt spetsiifilised, eeldades erialast pädevust, kompleksseid korralduslikke lahendusi ning stabiilset ja märkimisväärset rahastust. Kohalikud omavalitsused ei oma täna selleks vajalikke institutsionaalseid, rahalisi ega tehnilisi ressursse. Samuti on probleemiks teenuseosutajate piiratud arv ja reaalne teenusekohtade puudus, eelkõige Harjumaal, kus abivajajad peavad teenusele pääsemist ootama mitu kuud või jäävad teenusest sootuks ilma.

Sellises olukorras ülesande “üleandmine” ei tähenda tegelikku suutlikkust teenust pakkuda, vaid vastutuse nihutamist kohalikule tasandile ilma vajalike eeldusteta selle täitmiseks. Sisuliselt tähendab see riigi taandumist oma põhiseaduslikust kohustusest tagada inimestele võimetekohane ja kvaliteetne sotsiaalabi.

Seoses sellega palun Teil vastata alljärgnevatele küsimustele:

1. Millistele andmetele tugineb Sotsiaalministeerium väidab, et kohalikud omavalitsused suudavad erihoolekandeteenuseid korraldada ja rahastada samaväärselt või paremini kui riik?

2. Kuidas kavatseb riik tagada teenuste võrdselt hea kättesaadavuse ja kvaliteedi kogu Eestis olukorras, kus omavalitsuste võimekus on väga erinev?

3. Milline saab olema riigi rahaline panus pärast ülesande üleandmist? Kas on ette nähtud pikaajaline rahastamismudel ja seadusega tagatud riiklik toetus?

4. Kuidas tagatakse abivajajate õiguste kaitse olukorras, kus kohalik omavalitsus ei ole suuteline teenust pakkuma?

5. Kas arvestatakse, et selline muudatus võib veelgi süvendada teenusekohtade puudust ning suurendada ootejärjekordi, eelkõige Harjumaal?

Lugupidamisega

/allkirjastatud digitaalselt/

Vladimir Arhipov

Riigikogu liige